Το σωματείο γυναικείων δικαιωμάτων «Το Μωβ», καταγγέλλει ότι έξω από το κέντρο κράτησης προσφύγων του Ελαιώνα, σημειώθηκε, παρουσία μέλους του σωματείου, ρατσιστική επίθεση με δράστη αστυνομικό που εργάζεται στο κέντρο κράτησης.

Πιο συγκεκριμένα η Αλεξία Τσούνη μέλος του «Μωβ», βρέθηκε έξω από το κέντρο κράτησης προσφύγων μαζί με διερμηνέα και πολιτισμικό διαμεσολαβητή με σκοπό να πάρει συνέντευξη από άστεγες γυναίκες πρόσφυγες. Κατά τη διάρκεια συζήτησής της με μια από τις πρόσφυγες, η οποία είναι έγκυος και έχει τρία μικρά παιδιά, ένα λευκό αμάξι ανέπτυξε ταχύτητα ερχόμενο προς την ίδια και τους πρόσφυγες. Το αμάξι σταμάτησε λίγα μόλις εκατοστά μακριά τους.

Η Α. Τσούνη, σοκαρισμένη από το συμβάν και θεωρώντας ότι πρόκειται για ρατσιστική επίθεση, επιχείρησε να παρεμποδίσει την οδηγό του οχήματος να βγει και ακολούθησε η εξής συζήτηση:

Α. Τσούνη: Τι κάνεις; Δεν βλέπεις τα παιδιά; Παραλίγο να τα σκοτώσεις!

Οδηγός (αστυνομικός): Ε και; Έτσι κι αλλιώς παράνομα είναι!

Στη συνέχεια η Α. Τσούνη ζητώντας τα στοιχεία της η οδηγός του οχήματος αποκρίθηκε ότι είναι αστυνομικός η οποία εργάζεται στο κέντρο κράτησης του Ελαιώνα, με το μέλος του σωματείου να της φωνάζει «Είσαι αστυνομικός; Κι αντί να προστατεύεις τους πρόσφυγες εδώ, που είναι η δουλειά σου, τους αποκαλείς παράνομους και παραλίγο να τους σκοτώσεις;» για να πάρει την απάντηση «ναι, είμαι αστυνομικός και θα με δεις τώρα που θα αναλάβω υπηρεσία. Κι αυτοί είναι παράνομοι, δεν θα έπρεπε να είναι καν εδώ».

Όλο το συμβάν καταγράφηκε σε καταγγελία που απευθύνει το Σωματείο Γυναικείων Δικαιωμάτων «Το Μωβ», προς όλες τις αρμόδιες αρχές, ζητώντας την παρέμβασή των αρχών για το περιστατικό επικίνδυνης ρατσιστικής συμπεριφοράς αλλά και την μέριμνα για τρεις άστεγες οικογένειες προσφύγων.

Ολόκληρη η καταγγελία του Σωματείου Γυναικείων Δικαιωμάτων «ΤΟ ΜΩΒ» και οι φωτογραφίες που τη συνοδεύουν: